**Соры бүре һәм җиде кәҗә бәтие.**

Зурлар төркеме өчен Әниләр көненә багышланган бәйрәм иртәсендә

куллану өчен сәхнәләштерелгән әкият

Катнашалар:

Әни Кәҗә

7 кәҗә бәтие

Соры бүре

*Сәхнәдә өй эче күренеше. Кәҗә бәтиләре”Бәтиләр” көенә җырлы бию башкаралар.*

Кәҗә бәтиләре без,

Бик күңелле яшибез.

Мә-дибез, мә- дибез,

Бик күңелле яшибез.

Шаярабыз, уйныйбыз,

Уйнап һич тә туймыйбыз,

Уйныйбыз, уйныйбыз,

Уйнап һич тә туймыйбыз.

Әнкәй китте урманга,

Безгә сөт алып кайта,

Тиздән әнкәбез кайта,

Безгә сөт алып кайта.

*Салмак көйгә бии-бии Әни Кәҗә кайта. Ишек төбендә җырлый:*

Исәнмесез, бәтиләрем,

Йомшак тунлы нәниләрем,

Менә урманнан кайттым,

Сезгә сөт алып кайттым.

Бу мин сезнең Әнкәгез,

Әнкәгез Очлы Мөгез,

Ишекләрне ачыгыз,

Мине каршы алыгыз!

*Кәҗә бәтиләре сикергәлиләр:*

Әни кайтты, әни кайтты,

Безгә сөт алып кайтты.

*Кәҗә бәтиләре чынаяклар тотып, тезләнеп утыралар, Әни Кәҗә бии-бии сөт салып чыга, бәтиләр “эчәләр”*

Бәтиләр:

Рәхмәт сиңа Әнкәбез,

Без сине бик сөябез!

*Әниләренә сырпаланалар, Әни Кәҗә башларыннан сыйпый:*

Мин дә сезне яратам,

Сезнең өчен җан атам,

Инде хәзер йоклагыз,

Татлы булсын йокыгыз!

*Бәтиләр “йоклый”, Әни Кәҗә тегеп утыра.*

*Өй тирәсендә Соры Бүре йөри:*

Мин Бүре, мин Бүре,

Соры Бүре, карт Бүре.

Кәҗәне карап тордым,

Һәм мин бер хәйлә кордым.

*Бүре сиздерми генә чыгып китә, Әни Кәҗә бәтиләрен уята:*

Торыгыз инде, бәтиләрем,

Йомшак тунлы нәниләрем,

Күрегезче, таң атты,

Күктә нурлар уйнатты.

Ә мин урманга китим,

Юкса җитмәс бит сөтем,

Ишекләрне бикләгез,

Чит-ятларны кертмәгез!

*Кәҗә бәтиләре:*

Ярый, ярый, Әнкәбез,

Ишекләрне бикләрбез,

Чит-ятларны кертмәбез!

*Ишекне биклиләр, заманча бию башкарыла. Кинәт тавыш ишетеп, туктыйлар. Соры Бүре ишек шакылдата:*

Исәнмесез, бәтиләрем,

Йомшак тунлы нәниләрем,

Менә урманнан кайттым,

Сезгә сөт алып кайттым.

Бу мин сезнең Әнкәгез,

Әнкәгез Очлы Мөгез,

Ишекләрне ачыгыз,

Мине каршы алыгыз!

*Кәҗә бәтиләре:*

Юк, юк, ишек ачмыйбыз,

Без сиңа ышанмыйбыз,

Әнкәбезнең тавышы нечкә,

Ә син җырлыйсың көчкә.

*Соры Бүре, ачуланып:*

Ах, сез әле шулаймы?

Нишләсен мин уйлармын!

(*Читкә борылып):*

Барырмын тимерчегә,

Телемне нечкәртергә.

*Кәҗә бәтиләре биюләрен дәвам итәләр. Тагын Соры Бүре килә, нечкә тавыш белән җырлый:*

Исәнмесез, бәтиләрем,

Йомшак тунлы нәниләрем,

Менә урманнан кайттым,

Сезгә сөт алып кайттым.

Бу мин сезнең Әнкәгез,

Әнкәгез Очлы Мөгез,

Ишекләрне ачыгыз,

Мине каршы алыгыз!

*Кәҗә бәтиләре, шатланып:*

Әни кайтты, әни кайтты,

Безгә сөт алып кайтты.

*Бүре килеп керә, кәҗә бәтиләрен берәм-берәм алып чыгып китә, кечкенәсе карават астына качып кала.*

*Әни Кәҗә кайта:*

Нишләп ачык бу ишек?

Күңелемә төште шик.

Кая сез бәтиләрем,

Сездән башка нишләрмен?

*Кәҗә бәтие чыга , елый:*

Аларны Бүре алып китте,

Мин качтым,

Ул күрмәде мине.

*Әни Кәҗә:*

Балаларым бик газиз,

Мин Кәҗә - Очлы Мөгез,

Балаларым хакына,

Барам ерткыч каршына!

*Йөгереп чыгып китә, кәҗә бәтие караватка утырып елап кала.*

*Урман күренеше. Бүре аланда ятып тора, Әни Кәҗә йөгереп кереп, бүрене сөзә:*

Менә сиңа, менә, мә!

Бәтиләремә тимә!

*Бүре кача, кәҗә бәтиләре йөгереп чыгып, әниләрен кочаклыйлар, түгәрәккә алып җырлыйлар:*

Бу дөньяда иң батыры –

Син ул безнең әнкәбез,

Иң уңганы, иң матуры –

Син ул ул безнең әнкәбез.

Әнкәбез, әнкәбез,

Без сине бик сөябез.

Әнкәбез, әнкәбез,

Озак яшә диябез!